# Cymru a Threfedigaethedd: Y Gwaddol Diwylliannol a Gwleidyddiaeth Arddangos

## Disgrifiad o’r prosiect

Mae hanes caethwasiaeth ac effeithiau cymdeithasol, economaidd, a diwylliannol trefedigaethedd wedi’u gwreiddio’n ddwfn mewn amgueddfeydd, casgliadau a safleoedd treftadaeth. Yn ystod y blynyddoedd diwethaf, mae sefydliadau yn y Deyrnas Gyfunol ac yn rhyngwladol wedi ymrwymo’n gyhoeddus i broses ddad-drefedigaethu. Fodd bynnag, mae deall sut i ddad-drefedigaethu yn gymhleth, yn destun cryn graffu, ac mae angen edrych ar y mater o sawl cyfeiriad.

Yn achos Cymru, er bod llwyddiant ei diwydiannau haearn, gwlân a chopr yn aml yn destun balchder, mae diffyg dadansoddiadau academaidd a thrafodaethau cyhoeddus ynghylch cysylltiadau’r adnoddau hyn gyda’r fasnach gaethwasiaeth ar draws yr Iwerydd, a dylanwad trefedigaethu ar ddiwydiant, masnach, cymdeithas a bywyd bob dydd yng Nghymru, ar y pryd a hyd heddiw. Mae’r prosiect rhyngddisgyblaethol hwn yn ymateb i hyn, a bydd yn galw am feithrin dealltwriaeth drylwyr o ysgolheictod ar fethodolegau ôl-drefedigaethol (e.e., Chilisa, 2012) a dad-drefedigaethu (e.e., Tuhiwahi Smith, 2006; ), astudiaethau amgueddfaol ac arferion amgueddfeydd (e.e., Jeffery, 2022), naratifau Cymreig ynglŷn â threfedigaethedd (Lewis, 2018; Taylor, 2017, 2018, 2019), caethwasiaeth a Chymru (Evans, 2015; Gwyn, 2012) ac ymfudo ac amrywioldeb yng Nghymru (Williams et al, 2015).

Lleolir y prosiect rhyngddisgyblaethol hwn ar y ffin rhwng gwleidyddiaeth ôl-drefedigaethol, hanes rhyngwladol ac astudiaethau amgueddfaol. Bydd modd i’r darpar fyfyriwr archwilio themâu fel caethwasiaeth, ymarfer celf ôl-drefedigaethol, diwylliant materol trefedigaethol, methodolegau dad-drefedigaethu, mythau ynglŷn â hunaniaeth genedlaethol, hiliaeth ac ymfudo i lywio’r prosiect i gyd-fynd â’u cefndir a’u diddordebau ymchwil.

### Cwestiynau ymchwil

Mae’r prosiect ymchwil hwn yn ymateb i’r cyfleoedd, y rhwystrau a’r cyfyngiadau a wynebir gan amgueddfeydd ledled y byd wrth iddynt ymdrechu i ddad-drefediagethu eu casgliadau a myfyrio ynghylch eu gwaddolion trefedigaethol a hiliol. Mae dwy ffrwd i’r prosiect. Mae’r gyntaf yn canolbwyntio ar waddol trefedigaethol Cymru a’r naratifau ynghylch ei rôl yn yr ymerodraeth Brydeinig a’r fasnach gaethwasiaeth ar draws yr Iwerydd. I’r perwyl hwn, bydd yn archwilio’r tensiynau rhwng Cymru fel gwlad a fu’n gyfrifol am drefedigaethu a gwlad a gafodd ei threfedigaethu (Taylor, 2018). Wrth ddatblygu’r ffrwd hon, bydd y prosiect ymchwil yn canolbwyntio ar y cwestiynau canlynol:

* Beth yw goblygiadau cynnwys neu hepgor naratifau ynglŷn â threfedigaethedd a’r fasnach gaethwasiaeth ar draws yr Iwerydd yn amgueddfeydd Cymru?
* Sut mae’r naratifau hyn yn ategu neu’n herio naratifau ehangach ynglŷn â statws Cymru fel gwlad sydd wedi’i threfedigaethu?

Mae’r ail ffrwd yn canolbwyntio’n benodol ar rôl sefydliadau diwylliannol yng Nghymru, yn enwedig Amgueddfa Cymru, a’u hymdrechion i hyrwyddo dad-drefedigaethu. Bydd y prosiect yn ymdrin â’r cwestiynau canlynol:

* Pa ran y mae Amgueddfa Cymru wedi’i chwarae o ran (ail) gynhyrchu naratifau trefedigaethol?
* Sut y gall Amgueddfa Cymru ehangu ein dealltwriaeth o waddolion diwylliannol trefedigaethedd yng Nghymru?
* Beth yw’r tensiynau sy’n codi wrth gydbwyso’r profiadau o fod yn destun trefedigaethu â’r hanes o drefedigaethu eraill?
* Pa ran all cymunedau ymylol ei chwarae wrth ddad-drefedigaethu sefydliadau diwylliannol o bwys yng Nghymru?
* Ydy dad-drefedigaethu arddangosfeydd yn cynnig y potensial i fynd i’r afael ag anghydraddoldebau hiliol yng Nghymru?

Bydd y project yn archwilio trefedigaethedd a hanesion y fasnach gaethwasiaeth ar draws yr Iwerydd yn lleoliadau, straeon a chasgliadau Amgueddfa Cymru. Bydd yn dadansoddi tystiolaeth o’r fasnach gaethwasiaeth a’i heffaith yn eu casgliadau, pwy wnaeth y penderfyniadau ynglŷn ag arddangosfeydd, lleisiau pwy sy’n cael eu clywed, beth sy’n cael ei ddangos yn yr arddangosfeydd, a sut y caiff straeon eu hadrodd yn Amgueddfa Cymru.

### Methodoleg

Bydd dau gam i’r gwaith o gasglu a dadansoddi data. Yn ystod y cam cyntaf, bydd yr ymgeisydd yn canolbwyntio ar ddadansoddi archifau a chasgliadau Amgueddfa Cymru i archwilio naratifau ynglŷn â threfedigaethedd a’r fasnach gaethwasiaeth ar draws yr Iwerydd yng Nghymru, a sut y mae statws Cymru fel gwlad sydd wedi’i ‘threfedigaethu' yn rhan annatod o naratifau o’r fath.

Bydd yr ail gam yn mabwysiadu dulliau ymchwil cyfranogol yn y gymuned yn seiliedig ar egwyddor creu ar y cyd sy’n gyfrwng ‘gwyddoniaeth sy’n grymuso, sy’n deg, yn gynhwysol, ac yn foesegol mewn partneriaeth â chymunedau’ (Kia-Keating & Juang, 2022). Bydd y data'n cael ei gasglu trwy gyfres o sesiynau cyfranogol gyda chymunedau o gefndiroedd Du, Asiaidd ac Ethnig Leiafrifol (BAME) yng Nghymru, gyda’r nod o rymuso lleisiau sydd yn aml wedi’u gadael ar y cyrion.

## Cydweithredu

Prosiect ymchwil ar y cyd ag Amgueddfa Cymru yw hwn, ac mae’n gyfle gwirioneddol i gyfnewid gwybodaeth. Yn ogystal ag agor drysau i gasgliadau perthnasol a rhoi arweiniad arbenigol arnynt, bydd Amgueddfa Cymru yn darparu hyfforddiant sgiliau i’r myfyriwr PhD, a fydd yn llywio ac yn dylanwadu ar eu project drwyddi draw. Bydd hyn yn cynnwys cymorth yn y meysydd canlynol: trin a thrafod gwrthrychau, hyfforddiant ar wasanaethau rheoli casgliadau, trefnu cyflwyniadau mewn amgueddfeydd, cynnal gweithdai ar ddulliau creadigol, a meithrin y sgiliau i drefnu a chynnal arddangosfeydd dros dro.

Bydd hyn hefyd yn gyfle i Amgueddfa Cymru ddysgu gan y myfyriwr a’r cymunedau y byddant yn gweithio â hwy. Bydd y myfyriwr yn rhannu canfyddiadau’r prosiect â staff Amgueddfa Cymru trwy gyfrwng gweithdy rhyngweithiol, ac yn cymryd rhan yng nghyfarfodydd misol grŵp dad-drefedigaethu Amgueddfa Cymru. Bydd ymchwil y myfyriwr hefyd o fudd i ymwelwyr ag Amgueddfa Cymru, a bydd hyn yn cael ei gyfleu iddynt mewn cyfres o 3 blogbost a deunydd cysylltiedig i’w gyhoeddi ar lwyfannau cyfryngau cymdeithasol Amgueddfa Cymru.

## Partner cydweithredol

Mae Amgueddfa Cymru yn elusen ac yn deulu o saith amgueddfa genedlaethol ac un ganolfan gasgliadau, sydd i’w cael ar draws Cymru. Am ragor o wybodaeth am Amgueddfa Cymru, gweler [Strategaeth 2030 | Amgueddfa Cymru](https://museum.wales/about/policy/strategy-2030/#:~:text=Amgueddfa%20Cymru%20-%20Museum%20Wales%202030%20This%20is,contribute%20through%20our%20museums%2C%20programmes%2C%20collections%20and%20work.).

## Arolygwyr

Dr Catrin Wyn Edwards, Darlithydd a Dr Lucy Taylor, Uwch Ddarlithydd, yr Adran Gwleidyddiaeth Ryngwladol, Prifysgol Aberystwyth. Mae eu meysydd arbenigedd yn cynnwys ymfudo ac amrywioldeb yng Nghymru, damcaniaethau dad-drefediaethu a threfedigaethedd gwladychwyr a naratifau ynglŷn â threfedigaethedd.